b"\n_START_ARTICLE_\nJames Young Simpson\n_START_SECTION_\nBiografija\n_START_PARAGRAPH_\nSimpsono t\xc4\x97vas buvo seras Alexander Russell Simpson (1835-1916), Edinburgo universiteto aku\xc5\xa1erijos profesorius. T\xc4\x97vo d\xc4\x97d\xc4\x97 buvo bendravardis James Young Simpson (1811\xe2\x80\x931870), garsus gydytojas, vienas pirm\xc5\xb3j\xc5\xb3 operacij\xc5\xb3 metu prad\xc4\x97j\xc4\x99s taikyti narkoz\xc4\x99. \xc5\xa0eima gyveno i\xc5\xa1 d\xc4\x97d\xc4\x97s paveld\xc4\x97tame name Edinburge._NEWLINE_Simpsonas 1891\xe2\x80\x931894 m. studijavo Edinburgo universitete. 1899 m. apsigyn\xc4\x97 daktaro disetacij\xc4\x85 Christ's College Kembrid\xc5\xbee. Simpsonas buvo ved\xc4\x99s amerikiet\xc4\x99 Helen Huntington Day. Palaidotas Edinburgo priemies\xc4\x8dio Grange kapin\xc4\x97se.\n_START_SECTION_\nKarjera\n_START_PARAGRAPH_\nSimsono mokslo darbuose dominavo mokslo ir religijos ry\xc5\xa1ys. Jo nuomone, tarp j\xc5\xb3 n\xc4\x97ra prie\xc5\xa1taravimo, ir jis laik\xc4\x97 krik\xc5\xa1\xc4\x8dionyb\xc4\x99 nat\xc5\xabraliu \xc5\xbemogaus evoliucin\xc4\x97s pa\xc5\xbeangos rezultatu. Jis teig\xc4\x97, kad religija atsiranda d\xc4\x97l proto konfrontacijos su Visatos begaline energija, kaip rodo Heizenbergo neapibr\xc4\x97\xc5\xbetumo s\xc4\x85ry\xc5\xa1is._NEWLINE_1890\xe2\x80\x93aisiais Edinburge apsilank\xc4\x99s Rusijos kunigaik\xc5\xa1tis Nikolajus Golicynas pakviet\xc4\x97 Simpson\xc4\x85 keliauti po Sibir\xc4\x85. 1896 m. vasar\xc4\x85 ir ruden\xc4\xaf jis lyd\xc4\x97jo Golicyn\xc4\x85 po Sibir\xc4\x85. Kelion\xc4\x97s tikslas buvo lankyti tenyk\xc5\xa1\xc4\x8dius kal\xc4\x97jimus, ten platinti Biblij\xc4\x85 ir kitus religinius ra\xc5\xa1tus. Simpsonas parsive\xc5\xbe\xc4\x97 daug u\xc5\xbera\xc5\xa1\xc5\xb3 apie kra\xc5\xa1to topografij\xc4\x85, \xc5\xbeem\xc4\x97s \xc5\xabk\xc4\xaf, papro\xc4\x8dius. Jais remdamasis 1898 m. i\xc5\xa1leido knyg\xc4\x85 \xe2\x80\x9eSide-lights on Siberia\xe2\x80\x9c. V\xc4\x97liau taip pat para\xc5\xa1\xc4\x97 knyg\xc5\xb3 i\xc5\xa1 v\xc4\x97lesni\xc5\xb3 savo kelioni\xc5\xb3 \xc4\xafsp\xc5\xabd\xc5\xbei\xc5\xb3 po Rusij\xc4\x85. 1910 m. jis kartu su savo t\xc4\x97vu vyko \xc4\xaf gydytoj\xc5\xb3 kongres\xc4\x85 Petrograde. \xc4\x8cia per savait\xc4\x99 trukus\xc4\xaf vizit\xc4\x85 jis padar\xc4\x97 \xc4\xafsp\xc5\xabd\xc4\xaf pavie\xc5\xa1in\xc4\x99s krik\xc5\xa1\xc4\x8dionyb\xc4\x97s siejimo su mokslu id\xc4\x97jas. Paskutin\xc4\xaf kart\xc4\x85 Rusijoje lank\xc4\x97si 1917 m., prie\xc5\xa1 Spalio revoliucij\xc4\x85._NEWLINE_1919 m. su Did\xc5\xbeiosios Britanijos delegacija dirbo Pary\xc5\xbeiaus taikos konferencijoje Versalyje, si\xc5\xabl\xc4\x97 suteikti Suomijai ir Baltijos \xc5\xa1alims nepriklausomyb\xc4\x99. Simpsonas v\xc4\x97liau buvo apdovanotas \xc5\xa1i\xc5\xb3 \xc5\xa1ali\xc5\xb3 valstybiniais apdovanojimais.\n_START_SECTION_\nRy\xc5\xa1ys su Lietuva\n_START_PARAGRAPH_\n1918 m. susik\xc5\xabrus nepriklausomoms Lietuvos ir Latvijos valstyb\xc4\x97ms, Lietuva netur\xc4\x97jo pri\xc4\x97jimo prie j\xc5\xabros. Palanga ir apylink\xc4\x97s, 1819-1921 m. priklausiusios Kur\xc5\xa1o gubernijai, atiteko Latvijai. Remiantis etnografiniu principu buvo siekiama pakoreguoti Lietuvos sienas Kur\xc5\xa1o gubernijoje. Tarpvalstybiniam sien\xc5\xb3 gin\xc4\x8dui spr\xc4\x99sti abi \xc5\xa1alys 1920 m. rugs\xc4\x97jo 28 d. pasira\xc5\xa1\xc4\x97 arbitra\xc5\xbeo sutart\xc4\xaf sienai nustatyti. Superarbitru abiej\xc5\xb3 \xc5\xa1ali\xc5\xb3 sutikimu buvo patvirtintas Simpsonas. Komisija dirbo nuo 1920 m. gruod\xc5\xbeio 29 d. ir 1921 m. kovo 20 d. Simpsono sprendimas atiduoti Palang\xc4\x85 Lietuvai buvo galutinis ir neskund\xc5\xbeiamas. 1921 m. buvo sudaryta tarpvalstybin\xc4\x97 Lietuvos-Latvijos sienos sutartis._NEWLINE_Tarpukaryje jam \xc4\xafteiktas Lietuvos Gedimino ordinas. Palangoje, netoli centro, yra Simpsono garbei pavadinta gatv\xc4\x97."